Diari Oficial de la Generalitat Valenciana


Sumari del DOGV 4831, del 31-08-2004 (2004/8462)

RESOLUCIÓ de 5 d'agost de 2004, de la directora general de Relacions amb les Corts i Secretariat del Govern de la Conselleria de Presidència, per la qual es disposa la publicació del Conveni entre la Generalitat Valenciana i l'Entitat Pública Empresarial RED.ES, per a l'establiment de la relació de confiança en els certificats emesos per l'Autoritat de Certificació de la Generalitat Valenciana.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4831

Data del DOGV
:   31-08-2004

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2004/8462


Data del document
:   05-08-2004

Organisme emissor
:   Conselleria de Presidència

Tipus de document
:   Resolució

Descriptors 

:   * cooperació administrativa
    * comunicació de dades
    * signatura electrònica
    * administració central
    * telecomunicació

RESOLUCIÓ de 5 d'agost de 2004, de la directora general de Relacions amb les Corts i Secretariat del Govern de la Conselleria de Presidència, per la qual es disposa la publicació del Conveni entre la Generalitat Valenciana i l'Entitat Pública Empresarial RED.ES, per a l'establiment de la relació de confiança en els certificats emesos per l'Autoritat de Certificació de la Generalitat Valenciana. [2004/8462]
  
Subscrit, després de la tramitació prèvia reglamentària, entre la Generalitat Valenciana i l'Entitat Pública Empresarial RED.ES, el 17 de juny de 2004, un Conveni per a l'establiment de la relació de confiança en els certificats emesos per l'Autoritat de Certificació de la Generalitat Valenciana, i en compliment del que establix l'article 3.4 del Decret 20/1993, de 8 de febrer, del Govern Valencià, cal publicar en el Diari Oficial de la Generalitat Valenciana l'esmentat Conveni, que ha quedat inscrit en el Registre de Convenis amb el número 0560/2004, i que figura com a annex d'esta resolució.
  
València, 5 d'agost de 2004.- La directora general de Relacions amb les Corts i Secretariat del Govern: Alida C. Mas Taberner.
  
CONVENI ENTRE LA GENERALITAT VALENCIANA
  
I L'ENTITAT PÚBLICA EMPRESARIAL RED.ES, PER A
  
L'ESTABLIMENT DE LA RELACIÓ DE CONFIANÇA EN ELS
  
CERTIFICATS EMESOS PER L'AUTORITAT DE CERTIFICACIÓ
  
DE LA GENERALITAT VALENCIANA.
  
València, 17 de juny de 2004
  
REUNITS
  
D'una part, Blanca Martínez de Vallejo Fuster, actuant en l'exercici del seu càrrec com a autoritat certificadora de la Generalitat Valenciana en virtut del seu nomenament com a secretària autonòmica de Telecomunicacions i Societat de la Informació d'acord amb el que disposa l'article 24 del Decret 114/2003, d'11 de juliol, del Consell de la Generalitat, i en nom i representació de la Generalitat Valenciana, en virtut de les competències atribuïdes en el Decret 87/2002, de 30 de maig, del Govern Valencià, pel qual es regula la utilització de la firma electrònica avançada en la Generalitat Valenciana, facultada per a la firma del present conveni pel Ple del Consell de 7 de maig de 2004.
  
D'una altra part, Alberto Rodríguez Raposo, director general de l'Entitat Pública Empresarial Red.es, facultat per a este acte en virtut de les facultats delegades a favor seu pel Consell d'Administració de Red.es en la sessió de 26 de febrer de 2002, d'acord amb el que disposa l'article 10.2 del Reial Decret 164/2002, de 8 de febrer, pel qual s'aprova l'Estatut de l'Entitat Pública Empresarial Red.es.
  
Els dos que intervenen afirmen i reconeixen recíprocament la suficiència i vigència de les respectives facultats per a celebrar el present conveni i a l'efecte
  
EXPOSEN
  
La Llei 59/2003, de 19 de desembre, de firma electrònica, regula l'ús de la firma electrònica, el reconeixement de l'eficàcia jurídica i la prestació al públic de servicis de certificació i estén l'àmbit subjectiu a tots els prestadors de servicis establits a Espanya, i deroga el Reial Decret Llei 14/1999, de 17 de setembre, de firma electrònica.
  
Per la seua banda, amb respecte absolut als requisits i condicions establides en la Llei 59/2003, de firma electrònica, el 2n Pla de Modernització de la Comunitat Valenciana establix com una línia d'actuació la consecució d'una societat global de la informació i el coneixement, i es decidix fermament per la implantació de la teleadministració de la Comunitat Valenciana, facilitant l'entorn i la implantació de la firma electrònica i la seua aplicació als ciutadans en la seua relació amb l'administració, vetlant en tot moment per la seguretat i confidencialitat necessària.
  
El Decret 87/2002, de 30 de maig, del Govern Valencià, pel qual es regula la utilització de la firma electrònica avançada en la Generalitat Valenciana té com a objectiu establit en l'article 1 a), la regulació de l'ús de la firma electrònica avançada en l'àmbit de la Generalitat Valenciana, les seues entitats autònomes i empreses dependents, i en les relacions que puguen establir amb totes estes els ciutadans, empreses i altres administracions públiques. A més, com establix l'article 3.2.a), del mateix Decret, es fomentarà l'accés dels ciutadans i la resta d'organitzacions, tant locals com nacionals, a les tecnologies de la informació i de les comunicacions que facen possible l'accés a la firma electrònica.
  
Així mateix, es fomentarà la col'laboració i cooperació amb les distintes administracions per a assegurar la compatibilitat dels sistemes en benefici dels usuaris.
  
Ambdós parts estan interessades en la firma del present conveni per a establir les relacions de confiança adequades en els certificats emesos per l'autoritat de certificació de la Generalitat Valenciana, als efectes dels servicis telemàtics que Red.es posa a disposició dels ciutadans i les empreses i, és per això, que es formalitza el present conveni de col'laboració d'acord amb les següents
  
CLÀUSULES
  
Primera: objecte
  
El present conveni té per objecte l'establiment de relacions de confiança en els certificats emesos per l'autoritat de certificació de la Generalitat Valenciana, i el reconeixement de la validesa d'estos, quan els ciutadans, les empreses i les administracions públiques els utilitzen en les seues relacions electròniques i telemàtiques amb Red.es.
  
Segona: àmbit d'aplicació
  
L'aplicació d'este conveni abraçarà el conjunt de servicis electrònics i telemàtics que Red.es posa a disposició dels ciutadans, les empreses i les administracions públiques, que requerisquen de la utilització de certificats digitals amb fins d'identificació, de generació de firma electrònica o de xifrat d'informació.
  
Tercera: obligacions de la Generalitat Valenciana
  
La Generalitat Valenciana es compromet a expedir certificats reconeguts i compliran les obligacions establides en l'article 18 i 20 de la Llei 59/2003, de 19 de desembre, de firma electrònica, que són:
  
\* No emmagatzemar ni copiar les dades de creació de firma de la persona a qui hagen prestat els seus servicis.
  
\* Proporcionar al sol'licitant abans de l'expedició del certificat la següent informació mínima, que haurà de transmetre's de forma gratuïta, per escrit o per via electrònica:
  
- Les obligacions del firmant, la forma en què han de custodiar-se les dades de creació de firma, el procediment que haja de seguir-se per a comunicar la pèrdua o possible utilització indeguda de les dites dades i determinats dispositius de creació i de verificació de firma electrònica que siguen compatibles amb les dades de firma i amb el certificat expedit.
  
- Els mecanismes per a garantir la fiabilitat de la firma electrònica d'un document al llarg del temps.
  
- El mètode utilitzat pel prestador per a comprovar la identitat del firmant o altres dades que figuren en el certificat.
  
- Les condicions necessàries d'utilització del certificat, els seus possibles límits d'ús.
  
- Les altres informacions contingudes en la declaració de pràctiques de certificació.
  
\* Mantindre un directori actualitzat de certificats en què s'indicaran els certificats expedits i si estan vigents o si la seua vigència ha sigut suspesa o extingida. La integritat del directori es protegirà per mitjà de la utilització dels mecanismes de seguretat adequats.
  
\* Garantir la disponibilitat d'un servici de consulta sobre la vigència dels certificats ràpid i segur.
  
\* Garantir que puga determinar-se amb precisió la data i l'hora en què es va expedir un certificat o es va extingir o va suspendre la seua vigència, a través del segellat de temps.
  
\* Emprar personal amb la qualificació, coneixements i experiència necessaris per a la prestació dels servicis de certificació oferits i els procediments de seguretat i de gestió adequats en l'àmbit de la firma electrònica.
  
\* Utilitzar sistemes i productes fiables que estiguen protegits contra qualsevol alteració i que garantisquen la seguretat tècnica i, si és procedent, criptogràfica dels processos de certificació a què servixen de suport.
  
\* Prendre mesures contra la falsificació de certificats i garantir la confidencialitat durant el procés de generació de les dades de creació de firma i el seu lliurament per un procediment segur al firmant.
  
\* Conservar registrada per qualsevol mitjà segur tota la informació i documentació relativa a un certificat reconegut i les declaracions de pràctiques de certificació vigent en cada moment, almenys durant 15 anys comptadors des del moment de l'expedició, de manera que puguen verificar-se les firmes efectuades amb este.
  
\* Utilitzar sistemes fiables per a emmagatzemar certificats reconeguts que permeten comprovar la seua autenticitat i impedir que persones no autoritzades alteren les dades, restringisquen la seua accessibilitat en els supòsits o a les persones que el firmant haja indicat i permeten detectar qualsevol canvi que afecte estes condicions de seguretat.
  
Quarta: obligacions de Red.es
  
Per la seua banda, Red.es es compromet a reconéixer la plena capacitat dels certificats emesos per la Generalitat Valenciana als efectes d'identificació d'usuaris i generació de firma electrònica empleats en els seus servicis electrònics i telemàtics.
  
S'obliga així mateix a comprovar l'estat de vigència dels certificats digitals cada vegada que estos siguen empleats pels seus titulars, fent ús dels mitjans que amb este fi posa l'autoritat de certificació a disposició dels usuaris i que es concreten en els sistemes basats en consulta de llistes de certificats revocats (CRLs) o sistemes de comprovació en línia (OCSP) o qualssevol altres sistemes que hagen sigut aprovats per l'autoritat de certificació de la Generalitat Valenciana.
  
Cinquena: efectivitat i duració del present conveni
  
El present conveni serà efectiu des de la data de la firma i n'estendrà la vigència per un termini de 3 anys. Es prorrogarà automàticament per períodes anuals si no hi ha cap manifestació en contra per alguna de les parts amb una antelació mínima d'un mes a la data de venciment.
  
Sisena: revisió del conveni
  
Tant la Generalitat Valenciana com Red.es podran proposar la revisió d'este conveni en qualsevol moment per a introduir les modificacions que estimen pertinents.
  
Setena: resolució del conveni
  
La Generalitat Valenciana podrà resoldre el present conveni quan Red.es incomplira greument o de forma reiterada les seues obligacions arreplegades en la clàusula quarta d'este Conveni.
  
Per la seua banda, Red.es podrà resoldre el present conveni quan hi haguera incompliment de les obligacions de la Generalitat Valenciana establides en la clàusula tercera.
  
Huitena: protecció de dades personals
  
El tractament de les dades personals que necessiten les parts que firmen el present conveni per al desenvolupament de servicis de certificació se subjecten al que disposa la Llei Orgànica 5/1999, de 13 de desembre, de Protecció de Dades de Caràcter Personal i en les disposicions dictades en el seu desplegament.
  
La creació, modificació i supressió d'estos fitxers es realitzarà per mitjà d'una disposició general publicada en el Diari Oficial de la Generalitat Valenciana.
  
Novena: dret aplicable i resolució de conflictes
  
La prestació dels servicis de certificació que s'arrepleguen en el present conveni es realitzarà d'acord amb el que disposa la Llei 59/2003, de 19 de desembre, de firma electrònica, i en el Decret del Govern Valencià 87/2002, de 30 de maig, sobre firma electrònica, i en les disposicions dictades en el seu desplegament, o aquelles que siguen d'aplicació.
  
Per mitjà de la firma del present conveni, les parts es comprometen a resoldre de mutu acord les incidències que puguen sorgir en el seu compliment.
  
Les qüestions litigioses que sorgisquen entre les parts durant el desenvolupament i l'execució del present conveni se sotmetran a la jurisdicció contenciosa administrativa, d'acord amb el que disposa la Llei 29/1998, de 13 de juliol, Reguladora de la Jurisdicció Contenciosa Administrativa.
  
I en prova de conformitat per tot el que s'ha exposat anteriorment, firmen els compareixents el present conveni en el lloc i data indicats.
  
La secretària autonòmica de Telecomunicacions i Societat de la Informació: Blanca Martínez de Vallejo Fuster.
  
El director general de Red.es: Alberto Rodríguez Raposo.